
            Nr.23/113/2006
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru ratificarea Tratatului de constituire a Comunităţii Energiei semnat la Atena la 25 octombrie 2005, transmis, în procedură de urgenţă, cu adresa nr.P.L.X 494 din 24 mai 2006, înregistrată la comisie sub nr.23/113 din 24 mai 2006.



Potrivit prevederilor art.75 alin.(1) din Constituţia României, republicată, şi ale art.86 alin.(2) pct.1 din Regulamentul Camerei Deputaţilor, republicat, Camera Deputaţilor este prima Cameră sesizată.



În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

Dan Ioan Popescu

                                                                          Nr.23/113/2006
RAPORT
asupra proiectului de Lege pentru ratificarea Tratatului de constituire a Comunităţii Energiei semnat la Atena la 25 octombrie 2005


În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, în procedură de urgenţă, cu proiectul de Lege pentru ratificarea Tratatului de constituire a Comunităţii Energiei semnat la Atena la 25 octombrie 2005, transmis cu adresa nr.P.L.X 494 din 24 mai 2006, înregistrată la comisie sub nr.23/113 din 24 mai 2006.



Potrivit prevederilor art.75 alin.(1) din Constituţia României, republicată, şi ale art.86 alin.(2) pct.1 din Regulamentul Camerei Deputaţilor, republicat, Camera Deputaţilor este prima Cameră sesizată.



Consiliul Legislativ a avizat proiectul de lege cu avizul nr.655 din 5 mai 2006, cu observaţii şi propuneri preluate de către iniţiator.



Obiectul prezentului proiect de lege constă în ratificarea Tratatului de constituire a Comunităţii Energiei, semnat la Atena, la 25 octombrie 2005, între Comunitatea Europeană, pe de o parte şi un număr de state europene – printre care şi România, precum şi Misiunea de Administrare Interimară a Naţiunilor Unite în Kosovo, pe de altă parte. Prin Tratat, se pun bazele unei pieţe interne integrate de energie între Comunitatea Europeană şi statele nemembre din zona balcanică, creându-se, totodată, mecanismul necesar pentru atingerea obiectivelor stabilite (sub forma instituţiilor Comunităţii Energiei).



Activităţile viitoarei Comunităţi a Energiei urmează să includă:



- Implementarea acquis-ului comunitar pentru energie, mediu, concurenţă şi resurse regenerabile de către statele participante, adaptat atât la cadrul instituţional al Comunităţii Energiei, cât şi la situaţia specifică a fiecărei ţări.



- Înfiinţarea unui cadru specific de reglementare, care să permită o funcţionare eficientă a pieţelor de energie, pe teritoriile ţărilor participante şi unei părţi a Comunităţii Europene, inclusiv crearea unui mecanism unic transfrontalier de transmisie şi/sau transport şi de supervizare a măsurilor unilaterale de siguranţă.



- Crearea unei pieţe unice de energie, fără frontiere interne, cu asigurarea asistenţei reciproce în cazul unui incident major în reţelele de energie sau a unor perturbări exterioare şi realizarea unei politici comerciale energetice externe comune.



Potrivit prevederilor art.60 din Regulamentul Camerei Deputaţilor, comisia a examinat proiectul de lege în şedinţa din 30 mai 2006.



La dezbateri au participat, în calitate de invitaţi, în conformitate cu art.51 şi 52 din Regulamentul Camerei Deputaţilor – republicat, din partea Ministerului Economiei şi Comerţului, domnul Darius Meşca – secretar de stat şi domnul Alexandru Săndulescu – director general.



La dezbaterea acestui proiect de lege, din totalul de 23 de membri ai comisiei au fost prezenţi 19 deputaţi.



În raport de obiectul şi conţinutul său, proiectul de lege face parte din categoria legilor ordinare.



În urma dezbaterilor, Comisia pentru industrii şi servicii a hotărât, în unanimitate, să propună plenului Camerei Deputaţilor, spre dezbatere şi adoptare, proiectul de Lege pentru ratificarea Tratatului de constituire a Comunităţii Energiei semnat la Atena la 25 octombrie 2005, în forma prezentată de iniţiator.
PREŞEDINTE,
Dan Ioan Popescu
Consilier,

Silvia Vlăsceanu

